text: पोप फ्रांसिस ने भी अंतरराष्ट्रीय समुदाय का आह्वान किया कि वह बाढ़ से प्रभावित केरल के पीड़ितों की ‘‘ठोस मदद’’ करें। उन्होंने इस बाढ़ को ‘‘भयानक आपदा’’ करार दिया। वेटिकन न्यूज के मुताबिक पोप फ्रांसिस ने सेंट पीटर्स स्क्वायर पर बाढ़ पीड़ितों के लिये प्रार्थना की। उन्होंने कहा, ‘‘केरलवासी भारी बारिश से आई बाढ़ की विभीषिका में फंस गए हैं। व्यापक जनहानि हुई है, कई लोग लापता और विस्थापित हैं। फसलों और घरों को भी काफी नुकसान पहुंचा है।’’ उन्होंने उम्मीद जताई कि ‘‘इन भाइयों और बहनों’’ को अंतरराष्ट्रीय समुदाय की एकजुटता और ठोस मदद मिलेगी। उन्होंने केरल के चर्चों का भी जिक्र किया जो लोगों को मदद पहुंचाने के लिये अग्रणी भूमिका निभा रहे हैं। पोप फ्रांसिस ने इसके बाद वहां उपस्थित लोगों के साथ पीड़ितों के लिये प्रार्थना की।